Geryanek li nav rojnameyên Amerîkî
The New York Times: Rêzdar Talabanî roja yekşembî digel rêberên Şî'a û Sinnî diaxift. The Washington Post: Demê Nurî El Malikî bi sered
Stephen Farrel di gotara xwe da dibêjît serokê Iraqê Celal Talabanî roja yekşembî digel rêberên Şî'a û Sinnî diaxift di bizavekê da ku Sinnîyan vegerînteve piştî heftîya buhurî ji hikumetê xwe vekêşayî. Rêzdar Talabanî ku Kurd e, bo çareser kirina wê kêşeyê di pêş da digel serokwezîr Nurî Kemal El Malikî û cîgirê serokî Adil Abdulmehdî ku herdu Şî'a ne, kom bû. Paşî digel cîgirê serokî Tariq'l Haşimî ku Sinnî ye kom bû. Serok Talabanî roja yekşembî got armanc ji danûstandinan ew bû ku berê xwe bidine daxwazên Beroka Tewafiq û ku daxwazên di cihê xwe da bi cih bînin. Wezîrê Berevanîya Amerîka Robert Gates di bernama "Meet the Press" li kanala NBC got derkeftina mezintirîn beroka sîyasî ya Sinnî ji hikumetê cihê mixabinîyê bû. Di gotara xwe da Ellen Knickmeyer dibêjît li dûv gotina qumandar û şarezayêt Leşkerê Turkya, demê serokwezîrê Iraqê Nurî El Malikî vê heftîyê bi seredan diçîte Turkya, rêberêt wî welatî dê huşdarîya domahîyê bidine serokwezîrê Iraqê da kiryarekê dijî serhildayêt Kurd yêt dijî Turkyayê biket yêt ku li bakûra Iraqê, yan jî rêkê bidete Turkyayê ew bixwo li dûv serhildayan bikevin ku eve jî reng e bibîte egera vekirina berokeka nû ya şerrî li Iraqê. Generalê berê û şarezayekê leşkerî yê nêzîkî serokê Stunêt Leşkerê Turkya got weye dîyar e ku rêberêt Partîya Dad û Pêşvebirinê ya desthilatdar li Turkya AKP, digel generalêt Tirk hevbîr in ku demê hindê ye dijî Partîya Kargerêt Kurdistanê PKK ku li çîyayêt bakûra Iraqê bingeh hene, kiryarkê biken. Kurdên Iraqê dewleteke Kurdî ku nêzîkî serxwebûnê ye li bakûra Iraqê, ewêt serê salêt 1990an li jêr parastina Leşkerê Amerîka ava kirîye. Turkya wan binaskar diket ku yêt serhildayêt Kurd di hewînin û rêkê didine wan bi azadî di ser tixubî da derbaz bibin. Li hevpeyvîneke bi rêka telefonê ji Ankara, paytextê Turkya, Generalê Turkya yê karnişîn Armagan Kologlu got xelkê Turkya ji hikumetê dixwazîn tiştekî biket û nûke leşker û hikumeta Turkya hevbîr in. Li dûv gotina Zeyno Baran, rêvebira Navenda Rêbaza Ewropa-Asya li Enstîtuya Hudson li Washintona paytext, reng e di her demekî da tiştek bi qewimit. Hem rêberîya sîvîl hem ya leşkerî di wê bawerîyê da ne ku pêdivîye tiştek bête kirin. Zeyno Baran û hindek kesêt dî çaverê diken ku Hêzêt Amerîka têkelî bi meselê bibin heke Turkya çi kiryara dijî serhildayan li bakûra Iraqê neket ku reng e Amerîka û hêzêt bi taybet yên Turkya ku ji mêjve li bakûra Iraqê pêkve kiryarekê biken. Îranê jî ku li ser axa xwo şerê serhildayên Kurd diket, destûdar bi derfet wergirtîye da digel Turkya hevalbendîyekê dirust biket. Herdu welatan heyva buhurî pêşnîyazek bo danana xetteke serekî bo gazê mor kir. Qanundanerêt Kurdên Iraqê rijdî li serokwezîr Malikî kirîye ku bêjîte rêberêt Turkya mayêt xwo di karûbarêt Iraqê da nekin. Omer Teşbînar şarezayê karûbarêt Turkya li Enstîtuya Brookings got weye dîyar e ku rêberêt Iraqê jî PKKê weke karteke danûstandinê li ser mesela Kerkuk bikar bînin.